ലഖിംപുര് സംഘര്ഷം, മന്ത്രിയ്ക്ക് വീഴ്ച്ച പറ്റിയതായി ബിജെപിയും, ദില്ലിയിലേക്ക് വിളിപ്പിച്ചു ലഖിംപുര് സംഘര്ഷത്തില് കേന്ദ്രമന്ത്രി അജയ് മിശ്രയ്ക്ക് വീഴ്ച്ച പറ്റിയതായി ബിജെപിയുടെ വിലയിരുത്തല്. തെരഞ്ഞെടുപ്പിന് മുമ്ബ് അനാവശ്യ വിവാദം ഉണ്ടാക്കിയെന്നാണ് പാര്ട്ടി വിലയിരുത്തുന്നത്. അജയ് മിശ്രയോട് ദില്ലിയില് എത്താന് ബിജെപി നേതൃത്വം നിര്ദ്ദേശിച്ചു. അതേസമയം ആരോപണം അടിസ്ഥാനരഹിതമാണെന്നാണ് അജയ്മിശ്രയുടെ വാദം. ഇതിനിടെ സംഘര്ഷത്തില് കൊല്ലപ്പെട്ട എല്ലാ കര്ഷകരുടെയും മൃതദേഹം സംസ്ക്കരിച്ചു. കേന്ദ്ര സഹമന്ത്രിയേയും, മകനെയും ഒരാഴ്ചക്കുള്ളില് അറസ്റ്റ് ചെയ്യണമെന്ന് കിസാന് മോര്ച്ച അന്ത്യശാസനം നല്കിയിരിക്കുന്നത്. പോലീസ് എഫ്ഐആറിലടക്കം കൊലപാതകത്തിന്റെ പങ്ക് വ്യക്തമാണെന്നും അറസ്റ്റ് നീണ്ടാല് പ്രതിഷേധം വീണ്ടും ശക്തമാക്കുമെന്ന് കര്ഷക നേതാവ് രാകേഷ് ടികായത്ത് പറഞ്ഞു. കര്ഷകര്ക്ക് നേരെ ഇടിച്ച് കയറിയ വാഹനത്തില് മന്ത്രി അജയ് മിശ്രയുടെ മകന് ആശിഷ് മിശ്ര ഉണ്ടായിരുന്നതായി എഫ്ഐആറില് പറയുന്നു. ആള്ക്കൂട്ടത്തിന് നേരെ ഇയാള് വെടിവച്ചന്നും എഫ് ഐ ആറില് പറയുന്നു. ഇതോടെ മകന് സംഭവസ്ഥലത്തില്ലായിരുന്നെന്ന കേന്ദ്രസഹമന്ത്രി അജയ് മിശ്രയുടെ വാദമാണ് പൊളിയുന്നത്. അതേസമയം ലഖിംപുര് സന്ദര്ശനത്തിനായി രാഹുല് ഗാന്ധിയടക്കമുള്ള നേതാക്കള് ഇന്ന് ഉത്തര്പ്രദേശിലെത്തും.